गुप्टिलको आक्रामक ब्याटिङ
मार्टिन गुप्टिल आफ्नो उत्कृष्ट स्वभावमा आएपछि न्युजिल्यान्डले मंगलबार दोस्रो वानडे अन्तर्राष्ट्रिय क्रिकेटमा पाकिस्तानलाई ८ विकेटले पराजित गरेको छ । वर्षाले बीचमै खेल प्रभावित पारेपछि न्युजिल्यान्डलाई जित्न सजिलो भएको घरेलु टोलीका कप्तान केन विलियम्सनले बताए । 
नेल्सन — मार्टिन गुप्टिल आफ्नो उत्कृष्ट स्वभावमा आएपछि न्युजिल्यान्डले मंगलबार दोस्रो वानडे अन्तर्राष्ट्रिय क्रिकेटमा पाकिस्तानलाई ८ विकेटले पराजित गरेको छ । वर्षाले बीचमै खेल प्रभावित पारेपछि न्युजिल्यान्डलाई जित्न सजिलो भएको घरेलु टोलीका कप्तान केन विलियम्सनले बताए । पाकिस्तानले ९ विकेट गुमाई बनाएको २ सय ४६ रनलाई पछयाउने क्रममा न्युजिल्यान्ड १४ ओभरमा ६४–२ को स्थिति रहेको समयमा खेल वर्षाले २ घण्टा प्रभावित पारेको थियो । त्यसपछि न्युजिल्यान्डलाई डकवर्थ लुइस पद्धतिमा २५ ओभरमा १ सय ५१ रन बनाउनुपर्ने नयाँ लक्ष्य दिइएको थियो । न्युजिल्यान्डले बाँकी रहेको ११ ओभरमा ८७ रन बनाए पुग्थ्यो । गुप्टिल र रोज टेलरले उत्कृष्ट ब्याटिङ गरेपछि न्युजिल्यान्डले ७ बलअगाडि लक्ष्य पूरा गर्‍यो । वर्षा हुनुअघि ४० बलमा ३१ रन बनाएर खेलिरहेका गुप्टिलले पूरा इनिङ्समा ७१ बलमा ८६ रन बनाए । टेलरले ४३ बलमा ४५ रन जोडी नटआउट रहे । गुप्टिलले ५ चौका र ५ छक्का तथा टेलरले ४ चौका प्रहार गरे । मोहम्मद हफिजले ६० रन बनाए पनि ३७ ओभरमा १४१–७ मा पुगेको पाकिस्तानलाई यसअघि सद्दाव खान र हसन अलीले अर्धशतक बनाउँदै उकासेका थिए । सद्दावले ६८ बलमा ५२ र अलीले ३१ ब्लमा ४ चौका र ४ छक्का प्रहार गरी ५१ रन बनाए । यी दुईले आठौं विकेटमा ७० रन जोडेका थिए । न्युजिल्यान्डका लकी फर्गुसनले ३ तथा टिम साउथी र टोड एस्टलले २–२ विकेट लिए । न्युजिल्यान्ड ५ खेलको शृंखलामा २–० ले अगाडि छ । तेस्रो खेल शनिबार डुनेडिनमा हुनेछ ।